Kerwin Duinmeijer

Kerwin Lucas Duinmeijer (☆ 5 di yüni 1968 na Willemstad – † 21 di ougùstùs 1983 na Amsterdam) tabata un hóben hulandes di origen antiano ku a fayesé despues di un atake ku kuchú na Amsterdam. Su morto a kousa hopi konmoshon na Hulanda i den komunidat antiano, i te awe ta wòrdu mira komo un momento importante den diskushon públiko tokante rasismo i violensia kontra hende di koló.

 Biografia 
Kerwin Urleson Lucas a nase dia 5 di yüni 1968 na Kòrsou. Na 1977, el a muda pa Hulanda huntu ku su mama, ruman hòmber i ruman muhé. E famia a biba na diferente lugá den Amsterdam.Persoonskaart Kerwin Lucas, stadsarchief Amsterdam. 

Durante su adolesensia, Kerwin no tabata sinti su mes kompletamente stabil den su situashon di kas. Finalmente, el a bai biba serka famia Duinmeijer, un famia bisiña ku a asept’é komo yu di kriansa. E mayornan di e famia aki a wòrdu nombrá komo su tutor legal pa medio di e instansianan ofisial di protekshon di mucha na Hulanda. Kerwin a adoptá e fam Duinmeijer i a sigui biba ku nan te su fayesimentu.Familieberichten, Het Parool, 24 augustus 1983

 E suseso di 21 di ougùstùs 1983 
Dia 21 di ougùstùs 1983, Kerwin, ku tabatin 15 aña, a wòrdu hinká ku kuchú den Damstraat den sentro di Amsterdam. E sospechoso Nico Bodemeijer, un hóben di 16 aña, posteriormente a wòrdu detené.

Despues di wòrdu heridá gravemente, Kerwin a purba haña yudansa riba Damplein. Ambulans a yega despues di algun tempu i el a wòrdu hiba hospital, kaminda el a fayesé poko despues.

E kaso a generá hopi diskushon den medionan di komunikashon i den komunidat, partikularmente pa via di e pregunta si rasismo tabata un motibu. E tribunal no a determiná ku tabatin sufisiente prueba pa klasifiká e atake ofisialmente komo un delito ku motibu rasial. Sinembargo, pa hopi hende i organisashonnan sosial, e kaso a bira un símbolo den e lucha kontra rasismo i diskriminashon na Hulanda.

E malechor a wòrdu kondená pa e asesinato i interná den un institushon pa menornan di edat. Den e añanan despues ku el a sali liber, el a bolbe sali den notisia relashona ku otro insidentenan violento. Segun informashon publiká den medionan hulandes, Bodemeijer a kometé suisidio na yanüari 2012.

 Konmemorashon i legado 
Kerwin Duinmeijer ta derá na santana di Zorgvlied na Amsterdam. Su morto a laga un marka profundo den komunidat antiano i afro-karibeño.

Den Vondelpark ta situá e estatua Mama Baranka, un eskultura di Nelson Carrilho, ku a wòrdu lanta komo símbolo di memoria i reflekshon tokante diskriminashon i rasismo.Denk in de kleur van je hart, Munisipio di Amsterdam, 20 di ougùstus 2018  Tur aña ront di 20 di ougùstùs tin aktividatnan di konmemorashon pa rekordá su bida i pa sigui enfatisá riba e importansia di toleransia i igualdat.Kerwin Herdenking, website Stichting Vrienden van Kerwin.

Un kaya na Diemen a wòrdu nombrá na su honor: Kerwin Lucasstraat.

Su morto tambe a inspirá ekspreshonnan artístiko, inkluyendo e kansion Zwart Wit di Frank Boeijen Groep i un dokumental titulá Kerwin, Sign of the Times, ku a wòrdu transmití na televishon hulandes i a risibí varios premio internashonal.

 Nifikashon históriko 
E kaso di Kerwin Duinmeijer ta wòrdu konsiderá un punto di referensia den historia sosial di Hulanda, partikularmente den diskushonnan tokante integrashon, diskriminashon i relashonnan interkultural. Pa hopi den e diaspora karibeño-hulandes, su nòmber ta simbolisá e nesesidat pa diálogo kontinuo, edukashon i konsiensia sosial.

Kategoria:Hende
Kategoria:Kòrsou